Спортым и мастер Тазий Даринэ
Нартан къуажэм дэт курыт школ №1-м и еджакIуэ ныбжьыщIэ Тазий Даринэ зэман кIэщIым спортым ехъулIэныгъэхэр щызыIэригъэхьащ. Ар щытекIуащ республикэм, Кавказ Ищхъэрэ федеральнэ щIыналъэм теннисымкIэ пашэныгъэр къыщыхьынымкIэ щекIуэкIа зэпеуэхэм. Абы бжьыпэр щиубыдащ балигъхэр Абхъазым и Кубокым щыщIэбэна зэхьэзэхуэм, нэгъуэщIхэми.
ИлъэсыщIэм ирихьэлIэу теннисисткэ ныбжьыщIэр балигъхэм я республикэ чемпионатым щытекIуащ. А ехъулIэныгъэм и ужькIэ Даринэ хагъэхьащ КИФЩI-м и чемпионатым, Налшык къалэ дэт «Гладиатор» спорт комплексым щекIуэкIынум, республикэм и щIыхьыр щызыхъумэну командэ къыхэхам.
Республикэм и цIыхубз командэ къыхэхам а зэпеуэм бжьыпэр щиубыдащ. Ди теннисисткэм, Буланкинэ Аннэ щIыгъуу, дыщэ медалыр зыIэригъэхьащ. Абдежми къыщыувыIакъым Даринэ. КъыкIэлъыкIуэу Скалихин Владимир щIыгъуу, иригъэкIуэкIа зэпеуэм дыжьыныр къыщихьащ.
Шэджэм районым и тхыдэм щыяпэу Тазий Даринэ стIолыщхьэ теннисымкIэ спортым и мастер хъуащ. Дыщогугъ иджыри спорт ехъулIэныгъэ лъагэхэмкIэ абы дигъэгуфIэну.
Мэремыкъуэ Динарэ.
